
Р Е Ш Е Н И Е
№ РС-10817-2-19-044
Днес, 17.07.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Пламен Йоцов
Член: Силвия Къдрева
У  С  Т  А  Н  О  В  И:
Производството е образувано с рег. № ЦУ 01/10817-2/23.04.2019г. на основание чл.47, ал.2 от ЗПКОНПИ, въз основа на докладна записка от ръководител звено „Връзки с обществеността“ при КПКОНПИ, с приложени към нея медийни публикации.
Сигналът е против Гергана Найденова Мутафова – член на Висшия съдебен съвет /ВСС/.
По същество в сигнала се твърди, че от справки в имотния регистър е видно, че сред клиентите на „***“, придобили апартаменти на непазарни цени е и Гергана Мутафова от ВСС. Същата е закупила апартамент от фирма „***“ на 08.06.2018г.
Към сигнала е приложена справка от Служба по вписванията - С.
Във връзка с твърденията в сигнала, с писмо изх. № ЦУ01/13130/05.06.2019г. Комисията е изискала от Председателя на Комисията за борба с корупцията, конфликт на интереси и парламентарна етика при 44-то Народно събрание на Република България, акта за избирането на Гергана Мутафова за член на ВСС.
От Агенцията по вписвания е изискано с писмо изх. № ЦУ01-11838 от 14.05.2019г. на КПКОНПИ и с писмо, вх. № ЦУ01/13639 от 13.06.2019г. е получено заверено копие на документацията от покупко-продажбата на недвижими имоти от страна на Гергана Мутафова от „***“ АД.
Комисията служебно е направила справки в Търговски регистър по партидата на „***“ АД, гр. С., ЕИК *** и в Регистър НБД „Население“.
След като обсъди събраните в хода на административното производство доказателства, Комисията установи следното от фактическа страна:
Гергана Найденова Мутафова е избрана за член за прокурорската колегия на Висшия съдебен съвет от квотата на Народното събрание на 20 септември 2017г., видно от представеното Решение на 44-то Народно събрание за избор на член за прокурорската колегия на Висшия съдебен съвет от квотата на Народното събрание.
От представените по преписката от Агенция по вписванията доказателства е видно, че на 06.08.2018г., с Нотариален акт за покупко-продажба на недвижими имоти №175, том № II, рег. №6672, дело №314 от 2018г., вписан в Служба по вписванията-С. с вх. рег. №51707/06.08.2018г., Гергана Мутафова е закупила от „***“ АД, представлявано от управителя си В.И.М., право на собственост върху следните недвижими имоти, изградени в степен на завършеност „груб строеж“, находящи се в новостроящата се жилищна сграда „***“, ***, в Поземелен имот с идентификатор 68134.801.2301, по кадастрална карта и кадастрални регистри на гр. С., С. община, одобрени със Заповед № РД-18-95/18.12.2015г. на Изпълнителния директор на АГКК, както следва:
1. Апартамент №11, находящ се на трети етаж, кота +6,98 м., със застроена площ от 116,90 кв.м., заедно със съответните идеални части от общите части на сградата.
2. Гараж №34 – двоен, находящ се на втори сутеренен етаж на жилищната сграда, кота-6,05 м., със застроена площ от 35,50 кв.м., заедно със съответни идеални части от общите части на сградата, съответни идеални части от маневреното пространство и съответните идеални части от правото на строеж върху урегулирания поземлен имот.
Посочената в нотариалния акт данъчна оценка на апартамента е 150 247,90 лв., а за гаража 35 438,50 лв.
Купувачът - Гергана Мутафова, е закупила горепосочените имоти за сума в размер на 327 036 лева, със средства по предоставения й от „***“ АД банков кредит, съгласно сроковете и при условията на подписания между Купувача и „***“ АД Договор за кредит за покупка на недвижим имот, обезпечен с ипотека № *** от 26.07.2018г.
Страните по нотариалния акт са декларирали, че общата продажна цена от 327 036 лева, е действително уговореното дължимо плащане по настоящата сделка.
Според справка в Търговски регистър “***“ АД, гр. С., ЕИК ***, се представлява от Д.Ж.Ж. и В.И.М., действащи поотделно. Дружеството има Съвет на директорите, в който освен посочените представляващи, се включват още П.М.М., М.Я.Д. и С.Л.Л.
Видно от справката от НБД „Население“, не се установи родство между Гергана Найденова Мутафова и лицата – членове на Съвета на директорите на „***“ АД – Д.Ж.Ж., В.И.М., П.М.М., М.Я.Д. и С.Л.Л.
Въз основа на така изяснената фактическа обстановка, Комисията установи следното от правна страна:
Сигналът е образуван при условията на чл.47, ал.2 от ЗПКОНПИ.
За да е осъществен конфликт на интереси по смисъла на чл.2 от ЗПУКИ (отм.), респ. чл.52 от ЗПКОНПИ, следва да са налице три кумулативно изискуеми предпоставки: лице, заемащо публична длъжност по смисъла на чл.3 от ЗПУКИ (отм.), респ. лице,, заемащо висша публична длъжност по смисъла на чл.6, ал.1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.2 от ЗПУКИ (отм.), респ. чл.53 и чл.54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като член на Висшия съдебен съвет от 20 септември 2017г., Гергана Найденова Мутафова е лице, заемало публична длъжност, по смисъла на чл.3, т.10 от ЗПУКИ (отм.), респективно - лице, заемащо висша публична длъжност по чл.6, ал.1, т.7 от ЗПКОНПИ, след влизането му в сила на 23.01.2018г., поради което компетентна да се произнесе относно наличието или липсата на конфликт на интереси по отношение на нея, в това й качество, е Комисията за противодействие на корупцията и за отнемане на незаконно придобитото имущество.
Съгласно чл.30, ал.1 от Закона за съдебната власт, Висшият съдебен съвет е колективен орган, осъществява правомощията си чрез пленум, съдийска и прокурорска колегии. Съдийската и прокурорската колегии осъществяват поотделно и в съответствие с професионаланата си насоченост правомощия по отношение на съдиите, прокурорите и следователите, подробно изброени в чл.30, ал.5 от Закона за съдебната власт.
С оглед на правомощията й като член на Висшия съдебен съвет е видно, че Гергана Мутафова не би могъла да упражни правомощия по служба по отношение на трети физически или юридически лица във връзка с осъществяване на сделки с недвижими имоти, в това число и за посочените недвижими имоти, находящи се в ***.
В сигнала липсват твърдения за упражнени от Гергана Мутафова, в качеството й на лице, заемащо публична, респективно висша публична длъжност, правомощия или задължения по служба по отношение на „***“ АД. Такива не се събраха и в хода на административното производство.
Твърденията в сигнала касаят правни действия – сключване на договор за покупко-продажба на недвижими имоти, извършени от Гергана Найденова Мутафова в качеството й на физическо лице - участник в гражданскоправния оборот, а не в качеството й на лице, заемащо публична, респективно висша публична длъжност.
Предвид изложеното, се налага извода, че е налице само един от елементите на състава на конфликт на интереси по чл.2 от ЗПУКИ (отм.), респективно чл.52 от ЗПКОНПИ, а именно: лице заемало публична, респективно заемащо висша публична длъжност. Липсват обаче упражнени от лицето правомощия по служба в частен интерес – негов или на свързано с него лице. Липсата, на който и да е елемент от понятието „конфликт на интереси“, обуславя извод за невъзможност за нарушаване на забраните по Глава Втора от ЗПУКИ (отм.), респективно Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла на чл.2 от ЗПУКИ (отм.) и чл.52 от ЗПКОНПИ.
Предвид изложеното, на основание чл.27, ал.2, т.6 от АПК във вр. с чл.74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество 
Р Е Ш И:
НЕ УСТАНОВЯВА конфликт на интереси по отношение на Гергана Найденова Мутафова с ЕГН *** – член на Висшия съдебен съвет и лице, заемало публична длъжност по смисъла на чл.3, т.10 от ЗПУКИ (отм.), респективно - лице, заемащо висша публична длъжност по чл.6, ал.1, т.7 от ЗПКОНПИ, във връзка със закупени на 06.08.2018г. недвижими имоти от „***“ АД, находящи се в новострояща се жилищна сграда в ***, поради липсата на упражнени правомощия по служба.
Препис от Решението да се изпрати на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.
КОМИСИЯ:
Заместник - председател:………/п/………/Антон Славчев/
Член:………………/п/…...……………....…/Пламен Йоцов/
Член:……………/п/……………………..../Силвия Къдрева/

